text: 40 mennesker evakueret efter kraftig kælderbrand
  07 januar 2013 kl. 01.16
  Politiet måtte vække lejlighedsbeboerne i to opgange i Vejle på grund af kraftig røg.
  40 mennesker i det sydlige Vejle blev kort efter midnat vækket af politiet, som bankede på dørene.
  En kælderbrand på vejen Løget Høj tvang betjente til at evakuere alle beboerne i to treetagers ejendomme.
  - Der var kraftig røgudvikling, så vi var nødt til at få dem ud, så vi var sikre på, at ingen kom noget til. Vi bankede på dørene alle steder og fik folk op, siger vagtchef Hans Hoffensetz fra Sydøstjyllands Politi.
  Brandvæsnet fik efter omkring en halv time fuld kontrol over flammerne i kælderen, og beboerne kunne igen kravle under dynerne i lejlighederne.
  To kælderrum er totalt udbrændt, og politiet har en mistanke om, at der ligger en forbrydelse bag branden.
  - Der er ingen naturlig brandkilde i kælderrummet om natten, så det er klart, at vi tænker, at det muligvis er påsat, fortæller Hans Hoffensetz.
  Lokalpolitiet i Vejle undersøger mandag, hvad der har sat gang i flammerne.
  